CELEX: 32012R0472
Language: sk
Date: 2012-06-04 00:00:00
Title: Nariadenie Komisie (EÚ) č. 472/2012 zo 4. júna 2012 , ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie glycerolesterov živíc dreva (E 445) na účely tlače na cukrovinky s tvrdým povlakom  Text s významom pre EHP

5.6.2012   
            
            
               SK
            
            
               Úradný vestník Európskej únie
            
            
               L 144/22
            
         NARIADENIE KOMISIE (EÚ) č. 472/2012
   zo 4. júna 2012,
   ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie glycerolesterov živíc dreva (E 445) na účely tlače na cukrovinky s tvrdým povlakom
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách, ako aj podmienky ich používania.
            
         
               (2)
            
            
               Uvedený zoznam je možné zmeniť a doplniť v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
            
         
               (3)
            
            
               Zoznam Únie sa podľa článku 3 ods. 1 nariadenia (ES) č. 1331/2008 môže aktualizovať buď na základe iniciatívy Komisie alebo na základe žiadosti.
            
         
               (4)
            
            
               Žiadosť o používanie glycerolesterov živíc dreva (E 445) ako emulgátora na účely tlače na cukrovinky s tvrdým povlakom bola predložená a sprístupnená členským štátom.
            
         
               (5)
            
            
               Prípravky potravinových farbív, ktoré sú v súčasnosti dostupné a ktoré sa používajú na účely tlače na cukrovinky s tvrdým povlakom, neposkytujú dostatočnú kvalitu pri tlačení textov, log a obrázkov. Na základe výskumu a vývoja sa zistilo, že používaním glycerolesterov živíc dreva (E 445) ako emulgátora v prípravkoch farbív na báze vody sa zlepšuje premiešanie a integrita zložiek, čím sa dosiahne homogénnejší prípravok s dobrými upevňujúcimi a krycími vlastnosťami. Uľahčuje sa tak tlač vysokokvalitných textov a obrázkov s vysokým rozlíšením na individualizované a/alebo reklamné cukrovinky s tvrdým povlakom určené na slávnostné príležitosti.
            
         
               (6)
            
            
               V správe Komisie o dietetickom príjme potravinárskych prídavných látok v Európskej únii (3) sa dospelo k záveru, že glycerolestery živíc dreva (E 445) netreba ďalej skúmať, pretože teoretický príjem založený na konzervatívnych predpokladoch o spotrebe potravín a používaní prídavných látok (skupina I) nepresiahol prijateľný denný príjem. Hodnotu prijateľného denného príjmu stanovil 19. júna 1992 Vedecký výbor pre potraviny (4). Podiel dodatočného príjmu založeného na novom používaní tlače na cukrovinky s tvrdým povlakom nie je v celkovom príjme významný. Preto je vhodné povoliť používanie glycerolesterov živíc dreva (E 445) ako emulgátora na účely tlače na cukrovinky s tvrdým povlakom.
            
         
               (7)
            
            
               Komisia má podľa článku 3 ods. 2 nariadenia (ES) č. 1331/2008 požiadať Európsky úrad pre bezpečnosť potravín o stanovisko s cieľom aktualizovať zoznam Únie obsahujúci prídavné látky v potravinách stanovené v prílohe II k nariadeniu (ES) č. 1333/2008, okrem prípadu, keď sa nepredpokladá, že predmetná aktualizácia bude mať vplyv na ľudské zdravie. Keďže povolenie používania glycerolesterov živíc dreva (E 445) ako emulgátora na účely tlače na cukrovinky s tvrdým povlakom predstavuje aktualizáciu uvedeného zoznamu, pri ktorej sa nepredpokladá vplyv na ľudské zdravie, nie je nutné požiadať Európsky úrad pre bezpečnosť potravín o stanovisko.
            
         
               (8)
            
            
               Príloha II, v ktorej sa stanovuje zoznam Únie obsahujúci prídavné látky v potravinách, ktorých používanie v potravinách bolo schválené, a podmienky ich používania, sa uplatňuje od 1. júna 2013, v súlade s prechodnými ustanoveniami nariadenia Komisie (EÚ) č. 1129/2011 z 11. novembra 2011, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách (5). Aby sa mohlo povoliť používanie glycerolesterov živíc dreva (E 445) na účely tlače na cukrovinky s tvrdým povlakom pred uvedeným dátumom, je potrebné uviesť skorší dátum uplatňovania, pokiaľ ide o toto používanie uvedenej prídavnej látky.
            
         
               (9)
            
            
               Preto by sa mala príloha II k nariadeniu (ES) č. 1333/2008 zodpovedajúcim spôsobom zmeniť a doplniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. júna 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 354, 31.12.2008, s. 16.
   
      (2)  Ú. v. EÚ L 354, 31.12.2008, s. 1.
   
      (3)  KOM(2001) 542 v konečnom znení.
   
      (4)  http://ec.europa.eu/food/fs/sc/scf/reports/scf_reports_32.pdf
   
      (5)  Ú. v. EÚ L 295, 12.11.2011, s. 1.
   
      PRÍLOHA
      V časti E prílohy II k nariadeniu (ES) č. 1333/2008 sa po zápise týkajúcom sa E 442 vkladá tento zápis do kategórie potravín 05.2 „Iné cukrovinky vrátane drobných cukríkov na osvieženie dychu“:
      
         
                      
                  
                  
                     „E 445
                  
                  
                     Glycerolestery živíc dreva
                  
                  
                     320
                  
                  
                      
                  
                  
                     iba na účely tlače na individualizované a/alebo reklamné cukrovinky s tvrdým povlakom
                  
                  
                     Obdobie platnosti:
                     od 25. júna 2012“